
Govor predsednice Republike Slovenije Nataše Pirc Musar
na 60-letnici Medobčinskega društva Sožitje

Mengeš, 7. november


										
									Velja govorjena beseda.



Spoštovana predsednica društva, dr. Tatjana Novak, 
spoštovane članice in člani, 
dragi starši, prostovoljke in prostovoljci, 
cenjeni gostje, dragi prijatelji!

Z velikim veseljem sem danes med vami ob 60-letnici Medobčinskega društva Sožitje, ki povezuje ljudi iz občin Domžale, Komenda, Lukovica, Mengeš, Moravče in Trzin. Šest desetletij skrbite za osebe z motnjami v duševnem razvoju, ki so ena najbolj ranljivih skupin in ustvarjate prostor, kjer nihče ni prezrt. Vaše ime je obenem vaše poslanstvo. Sožitje ni zgolj življenje drug ob drugem. Je življenje drug z drugim in drug za drugega. Je pripravljenost prisluhniti, razumeti, ponuditi roko in prepoznati, da ima vsak človek svoj glas, svoje želje in svojo pot.

[bookmark: _GoBack]Vaše društvo danes povezuje 598 članov. Ob predanem delu 48 mentorjev in spremljevalcev ter ob podpori staršev, prostovoljcev in prijateljev društva ustvarjate številne priložnosti za druženje, učenje, gibanje in ustvarjalnost. Glasbene in plesne delavnice, jahanje, pohodništvo, plavanje, novinarski krožek, ohranjanje branja in pisanja ter specialna olimpijada so priložnosti za nova znanja, prijateljstva, krepitev samozavesti in veselja do življenja. Za vsem tem je na leto približno 3.500 ur prostovoljnega dela – to je 3.500 ur nesebično podarjenega časa, pozornosti, srčnosti in človeške bližine.

Kot del Zveze Sožitje že desetletja pomagate premikati meje, odpravljati predsodke in utrjevati spoštovanje človekovega dostojanstva. Dostojanstvo namreč ne izhaja iz naših sposobnosti, dosežkov ali stopnje samostojnosti. Pripada nam preprosto zato, ker smo ljudje. Je enako in neodtujljivo za vsakogar. S svojim delom nas opominjate, da resnično vključujoča družba ni tista, ki drugačnost zgolj sprejema, temveč tista, v kateri ima vsak človek svoj glas, svoje priložnosti in možnost sodelovanja pri odločitvah, ki zadevajo njegovo življenje.

Vse to pa ne sme biti odvisno samo od predanosti družin in prostovoljcev. Osebe z motnjami v duševnem razvoju morajo imeti od otroštva do starosti podporo pri odločanju, dostop do izobraževanja, dela in dejavnega življenja v skupnosti. Potrebujemo dovolj mest v varstveno-delovnih centrih, raznolike programe tudi po končanem šolanju ter možnosti bivanja v manjših skupnostih, kjer lahko ljudje ob ustrezni podpori živijo čim bolj samostojno. Za vse to so potrebne premišljene sistemske in zakonodajne rešitve in to je odgovornost države.

Posebno pozornost vsi skupaj dolgujemo družinam. Starši ste prvi in najvztrajnejši zagovorniki svojih otrok. Vaša ljubezen in predanost sta neprecenljivi, vendar ne moreta nadomestiti zanesljive sistemske podpore. Nihče ne bi smel živeti v negotovosti, kdo bo stal ob strani njegovemu otroku, ko sam tega ne bo več zmogel.

Dragi prijatelji,

danes je predvsem vaš praznik. Praznik sodelovanja, skupnih doživetij, vztrajnosti in vseh drobnih zmag, ki sestavljajo velike življenjske zgodbe.

Iskrena hvala ustanoviteljem, nekdanjim in sedanjemu vodstvu, mentorjem, prostovoljcem, družinam in vsem članom, ki Sožitju vsak dan dajete vsebino in ljubezen.

Naj bo vaš jubilej spodbuda, da še naprej skupaj gradimo skupnost, v kateri sožitje ni le lepa beseda, temveč vrednota, ki jo živimo in v kateri vsak človek pripada, sodeluje, je spoštovan in ima možnost živeti polno in dostojanstveno življenje.

Iskrene čestitke ob 60-letnici in vse najboljše, Sožitje!

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

